**ՏԵՂԵԿԱՆՔ – ՀԻՄՆԱՎՈՐՈՒՄ**

**Հայաստանի Հանրապետության եվ Համաշխարհային բանկի միջեվ «Հայաստանի արդյունահանող ճյուղերի թափանցիկության նախաձեռնությանն աջակցության լրացուցիչ ֆինանսավորում» (Դրամաշնորհ թիվ TF0B4808) նամակ համաձայնագրի ՀԱՍՏԱՏՄԱՆ ՆՊԱՏԱԿԱՀԱՐՄԱՐՈՒԹՅԱՆ վերաբերյալ**

 Հայաստանի Հանրապետության և Համաշխարհային բանկի միջև 2021 թվականի մայիսի 17-ին ստորագրված «Հայաստանի արդյունահանող ճյուղերի թափանցիկության նախաձեռնությանն աջակցության լրացուցիչ ֆինանսավորում» (Դրամաշնորհ թիվ TF0B4808) նամակ-համաձայնագրով Հայաստանի Հանրապետությանը տրամադրվում է **500,000 ԱՄՆ դոլար գումարի չափով դրամաշնորհ**, որի աջակցությամբ իրականացվելու են միջոցառումներ՝ ուղղված Հայաստանի Հանրապետության՝ «Արդյունահանող ճյուղերի թափանցիկության նախաձեռնություն» (ԱՃԹՆ/EITI) միջազգային ասոցիացիայի շրջանակում ստանձնած պարտավորությունների շարունակական իրականացմանը և երկրի անդամակցության կարգավիճակի պահպանմանը: Այն համարվում է 2018թ. ՀԲ-ի հետ ստորագրված «Հայաստանի արդյունահանող ճյուղերի թափանցիկության նախաձեռնությանն աջակցության» դրամաշնորհային ծրագրի շարունակությունը:

Հայաստանում Արդյունահանող ճյուղերի թափանցիկության նախաձեռնության (այսուհետ՝ ԱՃԹՆ) ստանդարտի պահանջի ներդրման գործընթացը սկսվել է 2016թ., որն ընթացել է միջազգային գործընկեր կազմակերպությունների ակտիվ աջակցությամբ: Մասնավորապես, 2018թ. մարտի 20-ին հաստատված` Համաշխարհային բանկի «Հայաստանի արդյունահանող ճյուղերի թափանցիկության նախաձեռնությանն աջակցության» դրամաշնորհային ծրագրով (Դրամաշնորհ թիվ TF0A6768) տրամադրված 350 000 ԱՄՆ դոլարի չափով միջոցների շնորհիվ:

Ծրագրի աջակցությամբ 2018-2020թթ. իրականացվել են մի շարք աշխատանքներ, որոնցից են՝

* Հայաստանի ԱՃԹՆ-ի առաջին և երկրորդ ազգային զեկույցների հրապարակումը՝ մետաղական հանքարդյունաբերության ոլորտի ԱՃԹՆ-ի միջազգային ստանդարտին համապատասխանող համապարփակ տեղեկատվությամբ:
* Ընդերքօգտագործող ընկերությունների և լիազոր պետական մարմինների կողմից ԱՃԹՆ-ի հրապարակային հաշվետվությունների ներկայացման պարտադիր պահանջները, ընդերքօգտագործման պայմանագրերի և ԱՃԹՆ-ի ստանդարտին համապատասխան մետաղական հանքարդյունաբերության ոլորտում ընդերքօգտագործման թույլտվությունների ռեգիստրի հրապարակման պահանջների ամրագրումը օրենսդրորեն:
* [www.eiti.am](http://www.eiti.am) ԱՃԹՆ-ի հայաստանյան կայքի մշակումն ու գործարկումը:
* Ընդերքօգտագործող ընկերությունների կողմից իրական սեփականատերերի պարտադիր բացահայտման պահանջը կարգավորող իրավական ակտերի ընդունումը: Ընդունված օրենսդրական կարգավորումների հիման վրա 2020թ. փետրվարից ընդերքօգտագործող ընկերությունները ներկայացրել են իրական սեփականատերերի վերաբերյալ հայտարարագրերը:
* Իրական սեփականատերերի հայտարարագրերի առցանց ներկայացման համակարգի գործարկումը, որը հանդիսանում է ՀՀ ԱՆ իրավաբանական անձանց պետական ռեգիստրի համակարգի մաս:

**Նոր առաջարկվող դրամաշնորհի (500 000 ԱՄՆ դոլար) շրջանակներում նախատեսվում է՝**

* ԱՃԹՆ-ի երկու ազգային զեկույցների տվյալների համակարգված բացահայտումների մոտեցման ինտեգրում.
* Համակարգված բացահայտումներ՝ ինքնաշխատ բաց տվյալներ գեներացնող պորտալի ծրագրային ապահովման և ոլորտին առնչվող ճյուղային նախարարությունների և այլ պետական մարմինների կայքէջերի զարգացման, տվյալների ինքնաշխատ կանոնավոր հրապարակումների ծրագրային ապահովումների մշակման միջոցով.
* Իրավական աջակցություն՝ վավերացման առաջին զեկույցի և ԱՃԹՆ-ի ազգային զեկույցների վրա հիմնված ուղղիչ գործողություններին և օրենսդրական առաջարկություններին արձագանքելու և համակարգված բացահայտումների համար իրավական միջավայր ձևավորելու համար.
* Կարողությունների ստեղծման աշխատանքներ ԱՃԹՆ-ի ներդրման գործընթացը վերահսկող բազմաշահառու խմբի (ԲՇԽ), համապատասխան ճյուղային նախարարությունների և այլ պետական հաստատությունների, Հաշվեքննիչ պալատի, Ազգային ժողովի, ազդակիր համայնքների, քաղաքացիական հասարակության կազմակերպությունների և գիտական-ուսումնական հաստատությունների համար՝ ԱՃԹՆ-ի տվյալները որոշումների կայացման, ոլորտային քաղաքականության մշակման գործընթացներում օգտագործելու կարողության, մասնավորապես՝ ազդակիր համայնքներում համայնքի արդյունավետ մասնակցությունը ապահովելու, կայուն զարգացման ծրագրերի և քաղաքականության նախապատրաստման, ԱՃԹՆ-ի գործընթացի միջոցով բացահայտված իրավական անհամապատասխանությունների վերացման և նաև սահմանված ժամկետում ԱՃԹՆ-ի համատեքստին վերաբերող տվյալների պատրաստումն ու հրապարակումը ինստիտուցիոնալացնելու համար.
* Կարողությունների ստեղծման մասնագիտացված աշխատանքներ Հաշվեքննիչ պալատի համար, որպեսզի այն պատրաստ լինի ԱՃԹՆ-ի համատեքստում Անկախ ադմինստրատորի դերը ստանձնելուն.
* Համայնքներում հանքարդյունաբերության ոլորտի սոցիալ-տնտեսական և բնապահպանական ազդեցություններին առնչվող հարցերի ուղղությամբ հանրային մասնակցության հզորացում.
* Իրազեկման բարձրացման ռազմավարության մշակում, այդ թվում՝ սոցիալական ցանցերով տեղեկատվության տարածում, հարցազրույցներ և հեռուստառադիո ռեպորտաժներ՝ հանրության իրազեկման բարձրացման և տեղեկացված երկխոսությանը մասնակցության համար.
* Ակադեմիական հետազոտությունների մրցույթներ, թեմատիկ վերլուծության և հետազոտական աշխատությունների հրապարակում համալսարանների և ուսումնական հաստատությունների ուսանողների և հետազոտողների կողմից,
* Ոլորտի շուրջ լայն և շարունակական խորհրդակցություններ և քննարկումներ որոշում կայացնողների և հիմնական շահագրգիռ կողմերի հետ։

**ՀՀ նախագահի կողմից նամակ-համաձայնագրի հաստատումը գտնում ենք նպատակահարմար:**

Վարչապետի աշխատակազմ